b'\n_START_ARTICLE_\nPavla Brun\xc4\x8dko\n_START_SECTION_\n\xc5\xbdivljenje in delo\n_START_PARAGRAPH_\nPavla Brun\xc4\x8dko, poro\xc4\x8dena je bila z igralcem Borisom Brun\xc4\x8dkom, je bila udele\xc5\xbeenka narodnoosvobodilne borbe in igralka Slovenskega narodnega gledali\xc5\xa1\xc4\x8da na osvobojenem ozemlju. Po osvoboditvi se je zaposlila v mariborskem gledali\xc5\xa1\xc4\x8du. Najprej je igrala naivke, kasneje pa se je razvila v izrazito karakterno igralko. V mno\xc5\xbeici vlog je ustvarila dolgo vrsto sugestivnih komi\xc4\x8dnih pa tudi tragi\xc4\x8dnih vlog, precej tudi televizijskih in filmskih likov. Izmed vlog izstopajo: Linda v Millerjevi drami Smrt trgovskega potnika, \xc5\xbdivka v Nu\xc5\xa1e\xc4\x87ivi komediji Gospa ministrica in Ona v Kmeclovi drami Intervju. Leta 1977 je prejela nagrado ob\xc4\x8dinstva na Bor\xc5\xa1tnikovem sre\xc4\x8danju za vlogo Rezike v Mahni\xc4\x8devem \xc5\xbde \xc4\x8dri\xc4\x8dek prepeva in 1979 nagrado Pre\xc5\xa1ernovega sklada za nastop v Kmeclovem Intervjuju.'